AUR era un partid anti-sistem. Avantajul inițial era dat de aura exotică a celor care intraseră în Parlament, surprinzând pe toată lumea, notează jurnalistul Dan Andronic, într-un articol realizat pe site-ul evz.ro.
Apărători ai Credinței, familiști, ușor idealiști. Treceam ușor peste bâlbele lui George Simion, figura sa de activist civic simpatic făcând uitată evidenta lipsă de profunzime. Te uitai la el și spuneai că merită o șansă. Mai ales că unii dintre colegii săi, Claudiu Târziu sau Sorin Lavric aveau consistența intelectuală care lipsea liderului. Părea un partid care încerca să construiască pe baze solide un naționalism căutat de mulți alegători. Despărțirea de Diana Șoșoacă a dat speranțe. Numai că lucrurile s-au schimbat. A început operațiunea RetuRO a anului 2024.
Încet-încet partidul a crescut în sondaje. Respira viitor. Acum AUR este un partid din ce în ce mai căutat. Numai că de ceva vreme începe din ce în ce mai tare să semene cu PSD și PNL din vremurile de "glorie". Ca și predecesorii, AUR a transformat politica într-o afacere. Se cer bani pentru poziții în Parlament, se oferă locuri pe liste în schimbul minutelor de antenă. Nu contează cine intră, important este să aducă ceva. Bani, notorietate sau tupeu.
Recent, un om pe care-l apreciez, Chris Terheș a fost la un pas să anunțe ieșirea din partid. Din cauza acestor practici. L-au convins cu greu să rămână. Avea suficiente motive de supărare.
AUR și tranzacțiile politice
Știa că Maricel Păcuraru negociază talk-show-urile din grila La Famiglia TV pentru locuri pe listele AUR, membrii clanului Păcuraru căutând "un coledji" (nu e o greșeală, ci un citat, Simioane!). Dacă s-ar lipi și de bugetul de campanie, La Famiglia/Realitatea TV ar fi și mai fericită. Gheorghe Piperea, avocatul conspiraționist, disprețuit de studenți, pleacă la Bruxelles să ne apere suveranitatea pe 10.000 de euro pe lună. Până atunci face prestează gratis pentru clienții AUR. Cozmin Gușă, singurul politician dat afară din două partide pentru legături suspecte cu Rusia, zgârie pe la ușile AUR pentru o tură la Primăria Capitalei. Ca orice boier scăpătat care a slujit pe la curtea Țarului (Năstase, Plahotniuc, Vanghelie sau Băsescu, alegeți voi) știe (contra)valoarea atenției "rechinilor imobiliari". În 2021, Omul Negru era Marius Lulea, acoperit SIE, acum este un brav tovarăș de drum. Curat consecvență, coane George!
Nu este nimic nou sub soare. Sau cum spun cei bătrâni: Poanta-i veche, prostu-i nou! Toate aceste personaje sunt o Matrioșkă eternă a politicii. Trec dintr-o vitrină în alta, ieri erau unioniști, azi sunt social-democrați, mâine sunt atlantiști, poimâne suveraniști. Nu au scrupule, ci doar interese, sunt "băieții deștepți" din politică. În mod evident, George Simion nu se teme de mizeria asta, ba chiar are momente în care o admiră public. De altfel i-a intuit potențialul, fiind conștient că lipsa de consistență a structurii organizatorice AUR nu poate fi rezolvată decât într-un singur mod. Cum? Ca în zicala bătrânească.
Ordinul lui Simion
Așa că a dat ordin în organizații:
"Primiți-i pe toți, indiferent ce dubii aveți despre ei, ce escroci sunt, țineți-i sub monitorizare, dar primiți-i pe toți pentru că anul acesta se termină în decembrie, nu în iunie și avem nevoie de fiecare vot ca să batem PSD și PNL, ca să nu mai poată PSD-PNL-UDMR să facă 50%. Acesta este obiectivul numărul unu pentru care trebuie să luptăm", spunea președintele AUR, George Simion într-o înregistrare ajunsă în presă.
George Simion a negat această înregistrare, dar ea mi-a fost confirmată de lideri ai AUR. A știut exact ce spune, a folosit exact cuvintele pe care le-a vrut, nu este nici o scăpare de limbaj. A dat un mesaj care știa că va face valuri, că va ajunge la urechile cui trebuie, dar și că putea să-l nege.
Mesajul era către "băieții deștepți" din toate zonele și zările! Veniți la AUR, avem suficiente locuri pe listă, nu contează cine sunteți sau ce ați făcut în viață. Voturi să iasă!